"ซีไอเอ็มบีไทย" ประเดิมเปิดสาขาย่อยในร้านเซเว่น
ธนาคารซีไอเอ็มบีไทยประเดิมเช่าพื้นที่ร้าน 7-11 เปิดสาขาในร้านสะดวกซื้อหวังเพิ่มช่องทางเข้าถึงรายย่อย
29 ต.ค. 2565

ธนาคารซีไอเอ็มบีไทยประเดิมเช่าพื้นที่ร้าน 7-11 เปิดสาขาในร้านสะดวกซื้อหวังเพิ่มช่องทางเข้าถึงรายย่อย
นายอดิศร เสริมชัยวงศ์ รองกรรมการผู้จัดการใหญ่ สายธุรกิจรายย่อย ธนาคาร ซีไอเอ็มบี ไทย (CIMBT)  เปิดเผยว่า ธนาคารได้เปิดทำการสาขาแห่งใหม่ล่าสุด ที่ สาขาย่อยสีตบุตร ซึ่งเป็นสาขาที่เปิดทำการในร้านเซเว่นอีเลฟเว่นและนับเป็นครั้งแรกในระบบธนาคารพาณิชย์ของไทยกับการเข้าไปเปิดสาขาในร้านสะดวกซื้อ
ทั้งนี้ธนาคารได้เช่าพื้นที่ในร้านเซเว่นอีเลฟเว่น สาขาสีตบุตร 2 ซึ่งเป็นร้านเซเว่นฯเปิดใหม่  ออกแบบด้วยแนวคิดใหม่ พื้นที่กว้างขวาง และมีลานจอดรถ สาขาของธนาคารแห่งนี้ให้บริการเปิดบัญชี บริการฝากเงิน บริการโอนเงินด่วนระหว่างประเทศ บริการแลกเงินตราต่างประเทศ บริการสินเชื่อรายย่อย บริการบัตรเดบิต และบัตรเครดิต
นอกจากนี้ ธนาคารยังนำนวัตกรรม DSE หรือ Digital Solution Engagement คือ การให้บริการสินเชื่ออนุมัติรวดเร็วด้วยบัตรประชาชนใบเดียวมาไว้ที่สาขาแห่งนี้ด้วย
"วันนี้ธนาคาร ซีไอเอ็มบี ไทย ประสบความสำเร็จในการหาช่องทางใหม่ไว้บริการลูกค้าให้ได้รับความสะดวกมากขึ้น เราได้พื้นที่ในร้านเซเว่นฯ ร้านสะดวกซื้อที่แพร่หลายที่สุดในประเทศไทยในการเข้าถึงลูกค้ารายย่อย โดยเริ่มทดลองกับเซเว่นอีเลฟเว่น สาขาสีตบุตร 2 ก่อน ส่วนจะขยายผลไปอีกมากน้อยแค่ไหน ขอดูผลการตอบรับของลูกค้า หากผลตอบรับดี แบงก์อาจขยายต่อไปอีกเรื่อยๆ" นายอดิศร กล่าว




สำหรับยุทธศาสตร์การให้บริการลูกค้าของธนาคาร ซีไอเอ็มบี ไทย คือ จะทำอย่างไรให้ลูกค้าสะดวก เร็ว และง่าย ในการทำธุรกรรมการเงิน ก่อนหน้านี้ ธนาคารได้ปรับกลยุทธ์ช่องทางและเครือข่ายให้บริการโดยเริ่มก้าวไปสู่ดิจิทัลแบงก์กิ้ง อย่างไรก็ตาม ยังมีธุรกรรมบางอย่างที่ไม่สามารถทำบนมือถือได้ รวมถึง กฎกติกาบางอย่าง ตลอดจนความเคยชินของลูกค้า ทำให้ระบบธนาคารยังไม่สามารถก้าวสู่ดิจิทัลแบงก์กิ้งได้ 100% ธนาคารจึงสรรหาช่องทางใหม่ๆ ช่องทางที่สะดวกไว้คอยบริการลูกค้าควบคู่ไปกับช่องทางดิจิทัล
นายอดิศร กล่าวว่า ผลลัพธ์หลังจากธนาคารปรับกลยุทธ์ด้านช่องทางสาขา คือแม้สาขาน้อยลงแต่ธุรกิจกลับเพิ่มขึ้น จำนวนลูกค้าที่มาใช้บริการในภาพรวมเพิ่มเกือบเท่าตัว จาก 2 หมื่นกว่ารายเพิ่มเป็น 5 หมื่นราย ด้านเงินฝากก็ไม่ได้ลดลง และเม็ดเงินที่ลูกค้านำมาลงทุนกลับเพิ่มขึ้น สะท้อนภาพความสำเร็จจากการปรับกลยุทธ์ตามทำเล และลูกค้าตอบรับการบริการมากขึ้น เรียกว่าโดยภาพรวมสาขาที่เปิดให้บริการในปัจจุบันอยู่ในพื้นที่ๆมีธุรกิจ พร้อมๆกับการให้บริการที่ยกระดับเพิ่มขึ้นจนสร้างความพึงพอใจให้ลูกค้าตลอดระยะเวลา 2-3 ปีที่ผ่านมา
"ผมมองการที่แบงก์เข้าไปเปิดสาขาในร้านสะดวกซื้อเป็นนวัตกรรมการให้บริการทางการเงินที่สร้างสรรค์วิธีการใหม่มาให้บริการลูกค้า วันนี้ ธนาคารไม่ได้เป็น ‘One bank for all’ ดังเช่นสมัยก่อน ที่ลูกค้าทุกกลุ่มทั้งรายเล็กรายใหญ่ต่างเดินเข้าสาขาเดียวกัน ใช้บริการเคาน์เตอร์เดียวกัน วันนี้ แบงก์ให้บริการตามเซกเมนท์ เพื่อตอบโจทย์ลูกค้าได้ตรงความต้องการที่หลากหลาย และ แบงก์ไม่จำเป็นต้องยึดติดกับการหาพื้นที่ของตัวเองอีกต่อไป" นายอดิศร กล่าว




บริการของธนาคาร ซีไอเอ็มบี ไทย สาขาย่อยสีตบุตร
1. บริการเปิดบัญชีเงินฝาก ออมทรัพย์ ประเภทไม่มีสมุดคู่ฝาก ( e-Savings)  พร้อมบริการสมัครบัตรเดบิต
2. บริการรับฝากเงินสดเข้าบัญชีออมทรัพย์  หรือ บัญชีกระแสรายวัน ที่ลูกค้าเปิดไว้กับธนาคาร โดยจำกัดวงเงินต่อรายการไม่เกิน 30,000 บาท
3. บริการสมัคร CIMB Clicks ซึ่งเป็นบริการธนาคารทางอินเตอร์เน็ตของธนาคาร
4.บริการรับซื้อเงินตราต่างประเทศ (ทุกสกุลตามประกาศอัตราแลกเปลี่ยนฯของธนาคาร)  เฉพาะเงินสด โดยจำกัดวงเงินต่อรายการไม่เกิน 30,000 บาท
5. บริการโอนเงินต่างประเทศโดยจำกัดวงเงินต่อรายการไม่เกิน 30,000 บาท
6. บริการสมัครและอนุมัติ (Instant approval) สินเชื่อส่วนบุคคล หรือบัตรเครดิตของธนาคาร
7. บริการสมัครและเป็นจุดรับส่งเอกสารสินเชื่อรถยนต์ ของ บริษัท เซ็นเตอร์ ออโต้ ลีส จำกัด